Opptaksprøve/2022/Arkitektur

## Materialliste

I tillegg til datamaskin, internettilgang, samt digitalt kamera eller mobilkamera, bør du ha følgende materialer tilgjengelig til opptaksprøven:

* En pakke grillpinner
* Kvister du finner ute til å etterligne små trær (ca. 1 cm tykke, valgfri høyde)
* Papp – 5 x A4 papplater
* Modellmateriale som for eksempel plastelina, ståltråd, hyssing eller annet du ønsker å ha tilgjengelig
* Dine foretrukne tegneredskaper
* Tegnepapir i A3 eller A4 x 15 (skisseark anbefales)
* Saks og tapetkniv, linjal (metallinjal anbefales ved kutting i papp)
* Limpistol eller trelim/RX-lim (trelim anbefales)
* Utskrift av vedleggene som viser modellmennesker og tomt i 1:30 (husk å skrive ut i 100% skala, på hvert sitt ark)

For å sjekke at du har skrevet ut vedleggene i riktig størrelse, kan du måle linjen nederst på første arket på tomtetegningen. Linjen skal måle ca. 15 cm.

## Et rom i naturen

Arkitektur handler om å skape gode rom for mennesker å oppholde seg i. For en arkitekt er det viktig å kunne forestille seg disse gjennom tegninger, modeller og illustrasjoner. Det er også viktig å kunne kommunisere idéer til omverden slik at andre kan leve seg inn i idéene og oppleve dem som meningsfulle. I denne oppgaven skal du leve deg inn i en hverdagslig aktivitet på et bestemt sted i naturen. Du skal formgi og kommunisere rommene der opplevelsene finner sted.

**Stedet.** I del 2 for arkitektur skal du formgi et rom for deg og en venn i skogen hvor dere skal kunne overnatte. Stedet er en lysning i en skog der det renner en elv (se vedlegg: Tomtetegning). Vannstanden i elven varierer mye med årstidene når snøen smelter eller når det er mye regn. Trærne, som står tett på elven, kaster mye skygge på skogbunnen. Elven deler skogen i to og slipper inn rikelig med sollys fra øst, sør og vest på elven. Det er rikelig med dyreliv i området.

**Materialer.** Til å konstruere overnattingsstedet på tomten har du fått tilgang på et parti med stolper og plater fra en bygning som er revet et sted i nærheten. For å representere stolpene i en modell, ønsker vi at du kjøper inn en pakke med grillpinner i tre som du skal bruke i din konstruksjon. Du velger selv hvor mange pinner du skal bruke i din konstruksjon, men 50 stk. er maks antall stolper.

*Konstruksjonen* må også kles inn for at det ikke skal regne eller snø inn. På samme måte som med stolpene så skal du bruke platene fra bygget som er revet. Platenes størrelse bestemmer du selv, men vi anbefaler at du bruker tynn papp for å etterligne kvaliteten til platene.

**Funksjon.** I arbeidet er det viktig å leve seg inn i bruken av rommet og forestille seg utsikt, lysinnslipp og enkel møblering som legger til rette for en viss type bruk. Dere skal kunne sove over og komme tilbake hit flere ganger. Dere skal ha mulighet til å lage enkle måltider og oppholde dere her. For å legge til rette for dette skal dere lage et rom inne og et rom ute.

Du trenger ikke å tenke på hvor tykke og isolerte veggene er, men du skal ta stilling til hvor det er åpent og lukket, hvor det det kommer inn lys og man kan se ut, hvor det er tak og beskyttelse mot regn osv.

## Oppgave A: Prosess – Plassering på tomten

Anslått tid
6 timer
Målet med oppgave A er å finne et sted på tomten hvor du skal bygge konstruksjonen for deg og vennen din. Reflekter over hvilke egenskaper stedet på tomten skal ha, som er viktig for opplevelsen du er ute etter.

Du har fått utdelt et kart over tomten (Vedlegg: Tomtetegning). Finn tre forslag til plasseringer på tomten, hvor konstruksjonen din kan bygges. Bruk raske skisser eller enkle modeller til å vise hvor de tre plasseringene finner sted. Fotografer forslagene ovenfra på kartet. Du kan bruke utskriften til å tegne og skisse på kartet som en del av prosessen.

Velg ett av de tre forslagene, og forklar med inntil 150 ord hvorfor du valgte nettopp denne plasseringen. Beskriv hvilke kvaliteter den valgte plasseringen har, som du mener er viktig for å få en god opplevelse av å være på dette stedet.

Innlevert materiale

3 x A4 med foto tatt ovenfra på tomtetegningen + tekst (inntil 150 ord).
Vurderingskriterier

* Evne til å se ulike muligheter på stedet
* Evne til å leve seg inn i stedet
* Formidlingsevne

## Oppgave B: Prosjekt – et overnattingssted

Anslått arbeidstid
Ca. 10 timer
Ta utgangspunkt i plasseringen du valgte i oppgave A. Du skal lage en modell som tar hensyn til stedet, materialene og funksjonen. Størrelsen på modellen skal tilpasses figurene på vedlegget av menneskefigurer du har fått utdelt (Vedlegg: Mennesker). Menneskene forestiller deg og din venn. Klipp de gjerne ut og lim de på en papp-plate så de kan brukes for å forstå størrelsesforholdene. Figurene er ca. 175 cm høye i virkeligheten, så 1 cm i modellen tilsvarer ca. 30 cm i virkeligheten.

Det kan være en fordel med et tykkere underlag (for eksempel en papplate) for å feste objekter som trær o.l. Du velger selv om du vil arbeide rett på utskriften av kartet, om du vil lime utskriften på en plate, eller om du vil overføre kartet på tomtetegningen ved å tegne
opp kartet på platen.

### Oppgave B1: Modell

Du skal bygge konstruksjonen din med pinner og papp/papir. Plasser små kvister som forestiller trær på sirklene i tomtetegningen.

Ta to fotografier av modellen på kartet:

* Et rett ovenfra av modellen som viser valgt plassering på kartet.
* Et ovenfra på skrå som viser modellen på kartet.

### Oppgave B2: Bilde 1

Du skal lage et bilde som viser opplevelsen utenfra. Bruk gjerne fotografi og/eller kollasj, tegning på foto, tegning eller andre teknikker for å kommunisere denne opplevelsen.

### Oppgave B3: Bilde 2

Du skal lage et bilde som viser opplevelsen innenfra. Bruk gjerne fotografi og/eller kollasj, tegning på foto, tegning el. andre teknikker for å kommunisere denne opplevelsen.

Innlevering oppgave B

* 1 x A4: Foto tatt ovenfra av modellen som viser plassering på kartet.
* 1 x A4: Foto tatt fra ovenfra på skrå som viser modellen på kartet.
* 1 x A4: Bilde 1 som viser opplevelsen utenfra.
* 1 x A4: Bilde 2 som viser opplevelsen innenfra.

Vi anbefaler at du tar bilder av modellen i dagslys mot ensfarget bakgrunn.
Vurderingskriterier

* Evne til å utvikle og formidle en idé
* Evnen til å formgi
* Evne til å uttrykke en forestilling om rom

Del 2 skal leveres i PDF-format, samlet i samme fil som del 1.
Her kan du sammenslå PDF-filene dersom du har de lagret som to separate filer.
Maks størrelse på filen: 40 MB.
Navn på filen: Ditt søkernummer – Opptaksprøve arkitektur
(Eksempel: `123456 – Opptaksprøve arkitektur.pdf`)